
Ime predpisa:  

Uredba o spremembi Uredbe o koncesiji za rabo termalne vode iz izvira Toplica za dejavnost kopališč in naravnih zdravilišč - Terme Topolšica
Št. zadeve: 

007-124/2024
Datum objave: 

9. 8. 2024
Rok za sprejem mnenj in pripomb: 

23. 8. 2024
Ime odgovorne osebe in e-naslov: 

gp.mnvp@gov.si

Na podlagi drugega odstavka 142. člena Zakona o vodah Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15, 65/20, 35/23 – odl. US, 78/23 – ZUNPEOVE in 52/24 – odl. US) Vlada Republike Slovenije izdaja
UREDBO

o spremembi Uredbe o koncesiji za rabo termalne vode iz izvira Toplica za dejavnost kopališč in naravnih zdravilišč – Terme Topolšica 

1. člen

V Uredbi o koncesiji za rabo termalne vode iz izvira Toplica za dejavnost kopališč in naravnih zdravilišč – Terme Topolšica (Uradni list RS, št. 87/15, 39/19, 44/22 – ZVO-2 in 54/23) se v 1. členu v drugem odstavku vrednost »125.000 m3/leto« nadomesti z vrednostjo »240.000 m3/leto«.

KONČNA DOLOČBA
2. člen

(začetek veljavnosti)



Ta uredba začne veljati naslednji dan po objavi v Uradnem listu Republike Slovenije.

Št. 007-124/2024
Ljubljana, ______________

EVA 2024-2560-0024

       

       Vlada Republike Slovenije

            dr. Robert Golob

       predsednik

OBRAZLOŽITEV:
Pravna podlaga za spremembo koncesije je določena v prvem odstavku 142. člena Zakona o vodah Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15, 65/20, 35/23 – odl. US, 78/23 – ZUNPEOVE in 52/24 – odl. US, v nadaljnjem besedilu: ZV-1), kjer je predpisano, da se koncesija lahko spremeni s spremembo koncesijskega akta ali spremembo koncesijske pogodbe. V drugem odstavku 139. člena ZV-1 je določeno, da se za podaljšanje trajanja koncesije ali povečanje njenega obsega koncesija podeli obstoječemu koncesionarju brez javnega razpisa, če se pogoji glede koncesije niso spremenili in če koncesionar izpolnjuje predpisane pogoje.

Koncesijski akt, ki se spreminja in dopolnjuje, je Uredba o koncesiji za rabo termalne vode iz izvira Toplica za dejavnost kopališč in naravnih zdravilišč – Terme Topolšica (Uradni list RS, št. 87/15, 39/19, 44/22 – ZVO-2 in 54/23, v nadaljnjem besedilu: uredba), v kateri je bila družbi Terme Topolšica d.d., Topolšica 77, 3326 Topolšica v letu 2015 določena pravica do posebne rabe termalne vode za ogrevanje in potrebe kopališča v Termah Topolšica, ki se uporabljajo za izvajanje registrirane dejavnosti. 

Z odločbo vlade št. 35501-25/2015/7 z dne 30. 12. 2015 je bila koncesija za rabo termalne vode za ogrevanje in potrebe kopališča – Terme Topolšica iz izvira Toplica podeljena družbi Terme Topolšica d.d., Topolšica 77, 3326 Topolšica v letu 2015 (v nadaljnjem besedilu: koncesionar) za ogrevanje in potrebe kopališč v Termah Topolšica. Koncesijska pogodba št. 014-35/2015 je bila podpisana 15. januarja 2016 za 30 let. 

Koncesionar je z dopisom z dne 1. 8. 2024 ministrstvu za naravne vire in prostor, v nadaljnjem besedilu: ministrstvo) poslal pobudo za povečanje največje dovoljene letne količine črpanja termalne vode iz izvira Toplica, in sicer s 125.000 m3 na 240.000 m3. Koncesionar predlog utemeljuje s tem, da gre za uskladitev z dejanskim stanjem rabe termalne vode, ki je povezano z zagonom toplotne črpalke za namen ogrevanja. 

Kot izhaja iz strokovnih podlag Geološkega zavoda Slovenije, pripravljenih za namen priprave sprejetega koncesijskega akta (uredbe), je iz izvira Toplica možno črpanje vode v skupni letni količini 473.040 m3 (15 l/s), maksimalno 20 l/s (Hidrogeološke strokovne osnove za izkoriščanje termalne vode v Naravnem Zdravilišču Topolšica )Lapanje et al., 2006).  Predlagana sprememba uredbe se posledično lahko upošteva in se zviša največja dovoljena letna količina rabe vode iz izvira Toplica, saj predlagano povečanje ne presega že predhodno opredeljenih največjih možnih količin črpanja termalne vode iz izvira Toplica.

V skladu z drugim odstavkom 139. člena ZV-1 se za povečanje obsega koncesije, ta podeli obstoječemu koncesionarju brez javnega razpisa, če se pogoji koncesije niso spremenili in če koncesionar izpolnjuje predpisane pogoje. V obravnavanem primeru gre za povečanje obsega koncesije, in sicer za povečanje letnih količin vode iz izvira Toplica. Glede na to, da gre v obravnavanem primeru za rabo vode iz izvira, za katerega je že podeljena koncesija ter glede na to, da se pogoji koncesije niso spremenili, koncesionar pa izpolnjuje predpisane pogoje v skladu z ZV-1 in uredbo, se koncesija v predmetnem primeru podeli brez javnega razpisa.

